ΓΡΑΠΤΗ ΕΡΩΤΗΣΗ E-1312/97 υποβολή: Amedeo Amadeo (NI) προς την Επιτροπή (11 Απριλίου 1997)

Θέμα: Ταυτοποίηση των βοοειδών και των προϊόντων με βάση το βόειο κρέας

«Πρόταση οδηγίας (ΕΚ) του Συμβουλίου για τη θέσπιση συστήματος ταυτοποίησης και καταχώρησης των βοοειδών» και «πρόταση κανονισμού (ΕΚ) του Συμβουλίου σχετικά με τη σήμανση του βοείου κρέατος και των προϊόντων με βάση το βόειο κρέας» (έγγρ. COM(96) 460 τελ. - 96/0228/0229 CNS) ((EE C 349 της 20.11.1996, σελ. 14. )), (έγγρ. CES 1404/96 - 96/0228/0229 CNS).

Από τη στιγμή που για να αποκατασταθεί η συνήθης κατανάλωση βοείου κρέατος χρειάζεται η θέσπιση σειράς μέτρων, κρίνονται θετικές οι προσπάθειες της Επιτροπής που αποσκοπούν στην ταχεία θέσπιση σε κοινοτικό επίπεδο, χάρη στην υποβολή δύο προτάσεων κανονισμού, ενός συστήματος για τη βελτίωση της ταυτοποίησης των βοοειδών και της σήμανσης του βοείου κρέατος και των προϊόντων με βάση το βόειο κρέας.

Είναι φανερό ότι, στα πλαίσια ενός ευρέως συστήματος ταυτοποίησης, χρειάζεται κατ' αρχήν να υπάρχει επαρκής βεβαιότητα ως προς την ταυτοποίηση των ζώντων ζώων. Ωστόσο, πρέπει να λαμβάνονται υπόψη τόσο η ευχέρεια εφαρμογής του συστήματος στα επί μέρους κράτη μέλη όσο και τα ενδεχόμενα συστήματα ταυτοποίησης που ήδη υφίστανται εκεί.

Προκειμένου να διασφαλιστεί ότι το σύστημα θα γίνει αποδεκτό εξυπαρχής, θα μπορούσε άραγε η Επιτροπή να μεριμνήσει προκειμένου να μην υποβληθούν οι κτηνοτρόφοι και οι ζωέμποροι σε ιδιαίτερες ταλαιπωρίες;

Απάντηση του κ. Fischler εξ ονόματος της Επιτροπής (3 Ιουλίου 1997)

Το Συμβούλιο, στις 21 Απριλίου 1997, ενέκρινε τον κανονισμό (ΕΚ) αριθ. 820/97 του Συμβουλίου σχετικά με τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας ((ΕΕ L 117 της 07.05.1997 )).

Η αγορά του βοείου κρέατος και των προϊόντων του έχει αποσταθεροποιηθεί λόγω της κρίσης της σπογγώδους εγκεφαλοπάθειας. Η αποκατάσταση της σταθερότητας μπορεί να επιτευχθεί αποτελεσματικά βελτιώνοντας τη διαφάνεια των συνθηκών παραγωγής και εμπορίας των εν λόγω προϊόντων, ιδίως όσον αφορά τη δυνατότητα παρακολούθησης των μετακινήσεων. Για το σκοπό αυτό είναι ουσιαστικής σημασίας η καθιέρωση ενός αποτελεσματικότερου συστήματος ταυτοποίησης και καταγραφής των βοοειδών και ένα ειδικό κοινοτικό σύστημα σήμανσης για τον τομέα του βοείου κρέατος. Αυτό θα έχει ως αποτέλεσμα βελτίωση της εμπιστοσύνης στην ποιότητα του βοείου κρέατος και των προϊόντων του.

Για να υπάρχει δυνατότητα παρακολούθησης των μετακινήσεων των βοοειδών, τα ζώα θα πρέπει να ταυτοποιούνται με ενώτιο που τοποθετείται σε κάθε αυτί και κατ'αρχήν συνοδεύονται από διαβατήριο σε κάθε μετακίνηση. Οι κτηνοτρόφοι, πλην των μεταφορέων, θα πρέπει να διατηρούν ενημερωμένο μητρώο των ζώων στις εγκαταστάσεις τους. Επιπλέον, για να είναι δυνατή η ταχεία και ακριβής παρακολούθηση των ζώων, κάθε κράτος μέλος θα πρέπει να δημιουργήσει μηχανογραφημένη βάση δεδομένων στην οποία θα καταγράφεται η ταυτότητα των ζώων, όλες οι εγκαταστάσεις στην επικράτειά της και οι μετακινήσεις των ζώων.

Επιπλέον, το άρθρο 16 του κανονισμού (ΕΚ) αριθ. 820/97 του Συμβουλίου καθορίζει τα στοιχεία που πρέπει να αναφέρονται στην ετικέτα. Τα στοιχεία αυτά περιλαμβάνουν, ιδίως, τη χώρα καταγωγής, τον αριθμό ταυτοποίησης και το φύλο του ζώου, τις μεθόδους πάχυνσης και άλλα στοιχεία που αφορούν τη διατροφή και αριθμό ή κωδικό αναφοράς που εξασφαλίζει το συσχετισμό μεταξύ του κρέατος και των ζώων από το οποίο το κρέας προέρχεται.

Η Επιτροπή συμφωνεί με τις τεχνικές διατάξεις του κανονισμού και είναι υπέρ της άποψης ότι οι υποχρεώσεις που επιβάλλει στον τομέα δεν είναι παρά οι απολύτως αναγκαίες.